
”Ainoseni, näin sekavassa ja sodan uhkaamassa maailmassa voit tutustua minun kanssani ja minun avullani Sinussa itsessäsi piileviin nerokkaisiin luomistöihini. Sinä olet ihme.”






Omistettu lastenlapsilleni:


Ruutille, Kaislalle,


Isalle,


Joonalle, Hilmalle,


Emmalle ja Minkalle


Kuunnelkaa juurianne,


kaivakaa sieltä vahvuutenne ja


hyödyntäkää heikkoutenne.


Katsokaa eteenpäin,


silmät, aivot ja sydän avoimina,


elämälle ja rakkaudelle.

Katse sekä menneisyyteen että myös valoisaan tulevaisuuteen


Lähdetiedot: Google


Kuvat: Windows Liven valokuvakokoelma, PNG






Pikku Perkeleet


Aino laahustaa kauppareissulta kohti kotia. Kun hän lähti, niin oli kaunis aurinkoinen ilma, mutta nyt ilma on muuttunut. On kuin koko taivas olisi mennyt sekaisin. Tummia mustanpuhuvia pilviä on kerääntynyt taivaalle. Taivas on kuin karvainen säkkikangas. Joku vimmattu voima ajaa pilviä ison valtavan luudan kanssa takaa. Tuuli on voimistunut. Alkaa sataa. Ei kauniita lumihiutaleita, vaan vihaisia jäähileitä aivan kuin lasinpalasia. Vaikka Ainolla on huono kuulo, kuulee hän jäähileiden sihisevän kiukusta. Ikään kuin kiroilisivat. Ilmastonmuutosta, siitähän nyt kovasti puhutaan lehdissä ja televisiossa. Siitä tässä varmasti on kyse. Lopun aikoja taidetaan elää.

”Häipykää, Pikku Perkeleet!” kuulee Aino Herran jylisevän äänen. Herra Jumala on hurjistunut. Jotakin merkillistä on tapahtunut. Herran ääni on inhon, raivon ja pelonkin sävyttämä. Hän on selvästi kauhuissaan. Nyt jyrisee ja tulee kaatosade. Ainosta tuntuu, että taivasta pestään. Uutisissa kerrotaan, että ihmeellisiä avaruuskappaleita on löytynyt maapallolta. Niitä tutkitaan maailman arvostetuimmissa laboratorioissa. Outoja materiaaleja, joita ei ainakaan maaperästämme löydy.


Aino pääsee kotiin. Hän on aivan uupunut. Saa vaivoin litimärät tossut jaloistaan ja puseron ja housut yltään. Jaksaa vielä kolmetoista rappusta yläkertaan. Lepäämään. Sokeriarvo on kahdeksantoista ja risat. Mistä se voi nousta, kun hän on juonut yhden kupillisen kahvia ja syönyt kaksi paahtoleipää ennen kauppareissua. Luulisi, että sokeri veressä olisi rasituksen myötä alentunut? Mitähän se Herrakin tuolla ylhäällä taivaassa oikein riehuu? Voi tätä maailman menoa. On koronaa ja on sotia. Ei jaksa kuin olla hiljaa.


Taivaassa on hirmuinen tilanne. Taivaan perimmäisessä Periferiassa on puhdistus meneillään. Siellä on kyynelehtiviä mustasiipisiä enkeleitä, jotka pitelevät rinnoillaan kauniita Pikku Pirulaisia. Perkele on päässyt pujahtamaan taivaaseen ja lumonnut osan enkeleistä, vienyt heidät taivaan perimmäiseen Periferiaan ja harjoittanut heidän kanssaan haureutta. Rakentanut sinne kauniin ja komean luola-asunnon enkelivaimoilleen. Perkele osaa olla hyvin, hyvin lumoava. Herra on hirmustunut. Perkele on jo kerran karkotettu maan päälle, sen valtiaaksi, joten hän on rikkonut sopimuksen ja siitä seuraa sota.


Aino vahvistaa itseänsä ja katselee ulos ikkunasta. Ilma on lauhtunut. Vain pieniä sadepisaroita leijailee hiljalleen maahan. Sota taivaassa on varmaan loppunut.


”Oletko, Aino, kuulolla?” kuuluu Herran ääni. Herra on tullut Ainoa tapaamaan.


”Olen, Herra”, vastaa Aino.


”Minua painaa yksi ankara huolenaihe”, kertoo Herra.


”Uskon.”


”Mitä minun tulee tehdä langenneille enkeleille?”


”Päästä heidät lastensa luo maan päälle, jos he itse niin haluavat.”


”Kai se niin on parasta tehdä, kai se niin on…”, mumisee Herra ja liitelee taivaisiin.


Aino jää vakavasti pohtimaan enkelin, ihmisen ja eläimen samankaltaisuutta.

Silmät

Taivaassa tapahtuneen puhdistuksen jälkeen Ainon silmät ovat ruvenneet oikein todella reistailemaan. Kosteaan ikärappeumaan annetut pistoksetkaan eivät tunnu enää tepsivän. Vasempaankin silmään on tullut oireita. Näkökentässä on vääristymiä. Aino hieraisee silmiään. Ikkunanpieli on vääntynyt ja sälekaihtimet aaltoilevat.


Mikä niitä nyt vaivaa? Aino lähtee Kansalaisopistoon kirjoitustaidon kurssille. Mutta Aino ei näe taululle. Kurssin vetäjä kirjoittaa joko liian pienellä käsialalla, tai sitten aivan liian hennolla liidulla.


Aino ei mene enää opiskelemaan, vaan aloittaa silmiensä kanssa tappi- ja sauvakävelyn. Tappisauvat hän ottaa mukaansa mennessään kaupungille. Niiden avulla hän erottaa värit, osaa ylittää kadun vihreän valon palaessa ja osaa pysähtyä liikennevalojen näyttäessä punaista. Hän osaa myös löytää parhaat värimainokset ja niiden mukana halvimmat tarjoukset. Ehtoon hämärtyessä hän lähtee yökerhoihin ja iltakävelyille kaupungin hämärille kujille sauvojen avulla. Niiden avulla selviää mitä hämärimmistä paikoista. Osaa kapakastakin löytää sen upeimman kaverin.


”Kiitos, Herra, näistä tappi- ja sauvakävelyunista!” tuumii Aino itsekseen. ”Eihän tässä enää muuta voi toivoa kuin unissa kävelyä.”


Aino on aina ollut munien perään. Munat kiehtovat ja ovat aina kiehtoneet Ainoa jollakin mystisellä tavalla. Irlannin matkaltaankin hän toi mukanaan kotiin isoja merilintujen munia muistuttavia lasimunia koko kassillisen. Puoliso ei ymmärtänyt koko hullutusta, mutta nyt ne koristavat upeasti Ainon kukkaruukkuja. Levollisina, elämää janoavina, toivoa tihkuvina munina ne odottavat vapahtajaansa eli kuoriutumistaan ja sen mukana ylösnousemustaan ja ah´sitä makoisaa linnun elämää Aino-emon kukkaruukuissa mullan päällä aivan kuin linnun pesässä. Samalla ne antavat tukevan jalustan Ainon kasveille. Linnun munat ovat kauniita. Niitä on ihan pakko ostaa, jos silmä ottaa. Ja ottaahan Ainon silmä.

